कर्नाटक में जेडीएस और कांग्रेस में मतभेद के बीच बीजेपी में हलचल बढ़ गई है. बेंगलुरु में आज राज्य बीजेपी की अहम बैठक होगी. ये स्टेट एक्ज़ीक्यूटिव की विधानसभा चुनाव के बाद होने वाली पहली बैठक है. कहा जा रहा है कि इस बैठक में जेडीएस और कांग्रेस में मतभेद के बाद पैदा हुई स्थिति पर चर्चा होगी और पार्टी अपनी आगे की रणनीति तैयार करेगी. राज्य में पार्टी के अध्यक्ष बीएस येदियुरप्पा ने कहा कि बैठक में केंद्र सरकार की 4 साल की उपलब्धियों को जनता तक पहुंचाने की भी रणनीति बनाई जाएगी. साथ ही अगले साल होने वाले लोकसभा चुनावों पर भी मंथन होगा और रणनीति बनाई जाएगी. गौरतलब है कि पिछले दिनों हुए चुनावों में बीजेपी हालांकि सबसे बड़ी पार्टी के रुप में उभरी थी, लेकिन सरकार नहीं बना पाई और इस समय राज्य में कांग्रेस-जेडीएस की गठबंधन सरकार है.